Diari Oficial de la Generalitat Valenciana


Sumari del DOGV 4441, del 17-02-2003 (2003/1674)

RESOLUCIÓ de 3 de febrer de 2003, del director general de l'Institut Valencià de la Joventut, per la qual es convoca la campanya de camps de treball voluntari juvenil per a l'any 2003.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   4441

Data del DOGV
:   17-02-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/1674


Data del document
:   03-02-2003

Organisme emissor
:   Institut Valencià de la Joventut

Tipus de document
:   Resolució

Descriptors 

:   * promoció cultural
    * ajuda pública
    * jove
    * treball no remunerat
    * vacances

RESOLUCIÓ de 3 de febrer de 2003, del director general de l'Institut Valencià de la Joventut, per la qual es convoca la campanya de camps de treball voluntari juvenil per a l'any 2003. [2003/X1674]
  
L'article 3 de la Llei de la Generalitat Valenciana 4/1989, de 26 de juny, de l'Institut Valencià de la Joventut, atribueix a esta entitat autònoma, entre d'altres, les funcions d'impulsar la prestació de serveis a la joventut i de potenciar el desplegament de les activitats de temps lliure.
  
Els camps de treball són una mena d'activitats juvenils amb una llarga tradició i implantació al nostre país i a tot el món. Consisteix que un grup de jóvens de diverses procedències es comprometen, d'una manera voluntària i desinteressada, en el desplegament d'un projecte de treball social i d'activitats complementàries, durant un temps determinat; a més a més, la realització del projecte és un mitjà per a fomentar valors de convivència, de tolerància, de participació, de solidaritat i aprenentatge intercultural.
  
L'Institut Valencià de la Joventut és el responsable de l'organització de les activitats que es desenvolupen a la Comunitat Valenciana. No obstant això, l'intercanvi de places que es realitza amb altres comunitats autònomes, i també amb el Servei Voluntari Internacional (SVI), permet als jóvens valencians la participació en activitats de caràcter nacional i internacional.
  
Els camps de treball voluntari juvenil es porten a terme en diferents modalitats. Les principals propostes que s'oferiran durant el pròxim estiu seran les de tipus social, les de restauració arqueològica, i les relacionades en activitats mediambientals i culturals.
  
De conformitat amb les funcions que l'article 7 de la Llei de la Generalitat Valenciana 4/1989, de 26 de juny, sobre l'Institut Valencià de la Joventut atribueix al director general de l'IVAJ, resolc:
  
Convocar la Campanya de Camps de Treball Voluntari Juvenil per a l'any 2003, d'acord amb les bases i els models que s'hi inclouen com a annexos I, II, III i IV.
  
Contra esta resolució, que posa fi a la via administrativa, es podrà interposar, potestativament, recurs de reposició davant del director general de l'IVAJ o directament recurs contenciós administratiu davant del Tribunal Superior de Justícia de la Comunitat Valenciana, sense perjuí que les persones interessades puguen interposar-hi qualsevol altre recurs que consideren adient.
  
El termini per a la interposició del recurs de reposició serà d'un mes comptador a partir del sendemà de la seua publicació en el Diari Oficial de la Generalitat Valenciana.
  
El termini per a la interposició del recurs contenciós administratiu serà de dos mesos comptadors a partir del sendemà de la seua publicació en el Diari Oficial de la Generalitat Valenciana.
  
València, 3 de febrer de 2003.- El director general de l'IVAJ: Carlos Mazón Guixot.
  
ANNEX I
  
Bases de la Campanya de Camps de Treball per al 2003
  
Primera. Objecte
  
1.1. Es convoquen places, adreçades a jóvens residents a la Comunitat Valenciana, per a participar en els camps de treball voluntari juvenil de la Comunitat Valenciana, d'altres comunitats autònomes i de països estrangers.
  
Segona. Places oferides
  
2.1. La relació de places als camps de treball de la Comunitat Valenciana s'exposaran, dos dies abans del començament del procés d'inscripció, a les seus de les oficines de l'IVAJ d'Alacant, de Castelló de la Plana i de València, als espais joves, i també en la web de l'IVAJ, www.ivaj.es.
  
2.2. Pel que fa a les places que s'oferisquen en altres comunitats autònomes o a l'estranger, l'exposició es farà a mesura que es dispose de les ofertes de les diverses entitats organitzadores.
  
Tercera. Serveis inclosos en els camps de treball
  
3.1. En els camps de treball organitzats a la Comunitat Valenciana s'inclouen els serveis següents:
  
· Allotjament dels jóvens en instal·lacions adequades a la finalitat de l'activitat.
  
· Alimentació en règim de pensió completa.
  
· Programa d'activitats d'animació i de tipus cultural que es desenvolupen durant el torn.
  
3.2. En els camps de treball organitzats en altres comunitats autònomes i pel SVI, l'IVAJ actuarà d'enllaç entre els jóvens i l'entitat que promou el camp, i no serà responsable de les admissions definitives ni dels canvis de dates o de les suspensions de torns. Estos camps es regiran per les seues pròpies normatives en tot allò que afecta el tipus d'allotjament, l'alimentació, les hores de treball i l'organització del temps lliure.
  
3.3. El transport d'incorporació als camps de treball i el de tornada als seus domicilis correspondrà als/ a les jóvens participants.
  
Quarta. Durada dels camps de treball
  
4.1. Els camps organitzats a la Comunitat Valenciana es duran a terme, preferentment, durant els mesos de juliol i agost, i tindran una durada de 15 dies naturals, tret d'aquells casos en què, per les característiques pròpies de l'activitat, se n'aconselle una durada diferent.
  
4.2. Els camps organitzats en altres comunitats autònomes i pel SVI es duran a terme, preferentment, durant els mesos de juliol i agost, i la durada dependrà de l'entitat organitzadora de cada camp.
  
Cinquena. Participants
  
5.1. Podran sol·licitar plaça en este programa els jóvens residents a la Comunitat Valenciana que, en iniciar l'activitat corresponent, complisquen els requisits que marque el camp de treball que elegisquen.
  
5.2. En els camps de treball organitzats a la Comunitat Valenciana els jóvens participants hauran de tindre entre 18 i 26 anys complits al començament de cada activitat.
  
5.3. En els camps de treball organitzats en altres comunitats autònomes i pel SVI, les edats de participació seran les que fixen les corresponents entitats organitzadores.
  
Sisena. Compromís dels participants
  
6.1. Els participants en els camps de treball voluntaris es comprometran a:
  
a) Treballar desinteressadament els dies i les hores que estipule el projecte del camp en què s'inscriuen.
  
b) Col·laborar en el desplegament de la programació de les activitats d'animació i participar-hi.
  
c) Contribuir a l'organització general del camp (tasques de neteja, de cuina, d'administració, etc.).
  
d) Respectar les distintes creences, ideologies i diferències de totes les persones participants del camp.
  
e) Romandre al camp des del començament fins a l'acabament de l'activitat programada.
  
f) Respectar les normes de règim intern i de convivència pròpies de cada camp, que seran entre d'altres les següents:
  
- Acceptar les indicacions de les persones responsables de l'activitat.
  
- Complir els horaris en general.
  
- No utilitzar vehicles particulars durant el temps que dure el camp de treball.
  
Setena. Sol·licituds
  
7.1. Les sol·licituds es formalitzaran en l'imprés normalitzat (annex II) que es facilitarà a les seus de l'IVAJ de València, a les unitats territorials de l'IVAJ d'Alacant i de Castelló, als espais joves i les oficines PROP; també es pot trobar en la web de l'IVAJ: www.ivaj.es.
  
7.2. S'hauran d'emplenar tots els apartats de la sol·licitud, signar-la i lliurar-la en alguna de les oficines d'inscripció indicades a l'efecte, d'acord amb el especifica la base huitena d'esta resolució.
  
Huitena. Inscripció en els camps de treball: procediment i terminis
  
8.1. Preinscripció en els camps de treball.
  
8.1.1. Les persones interessades a participar en els camps de treball voluntari juvenil hauran de realitzar una preinscripció a les seus de l'IVAJ de València, a les unitats territorials de l'IVAJ d'Alacant i de Castelló, o als espais joves. També s'hi podrà fer per telèfon.
  
8.1.2. La preinscripció es podrà realitzar del 3 al 31 de març de 2003, ambdós inclosos.
  
8.1.3. Per formalitzar la preinscripció, les persones interessades hauran de facilitar el DNI o passaport.
  
8.1.4. Cada persona interessada podrà realitzar, en una mateixa preinscripció, la reserva de 3 persones com a màxim.
  
8.2. Inscripció en els camps de treball. Procediment.
  
8.2.1. La inscripció es formalitzarà en el moment en què es lliure la documentació requerida en la base desena.
  
8.2.2. La inscripció es podrà fer en qualsevol de les oficines abans esmentades, indistintament de quin fóra el lloc en què es va efectuar la preinscripció.
  
8.2.3. Si la preinscripció es va realitzar per telèfon i es vol fer la inscripció en una de les oficines dels espais joves, s'haurà d'arreplegar amb antelació un justificant de la reserva a l'oficina on es va efectuar la preinscripció.
  
8.2.4. Per formalitzar les inscripcions s'haurà de presentar el DNI. Si en la preinscripció hi ha més d'una reserva, s'haurà de presentar el DNI de cada una de les persones interessades i s'hauran de formalitzar totes en el mateix acte.
  
8.2.5. En esta primera fase de la inscripció, una persona no pot ocupar més d'una plaça.
  
8.2.6. La persona que no es presente el dia i a l'hora que li corresponga realitzar la inscripció podrà formalitzar-la en finalitzar els torns corresponents a aqueix dia. Passat este termini, perdrà el torn.
  
8.2.7. Una vegada haja conclòs la inscripció de totes les persones preinscrites, es podran inscriure totes les persones interessades que no van realitzar este tràmit fins que s'acaben les places.
  
8.3. Inscripció en els camps de treball. Terminis.
  
8.3.1. La inscripció es realitzarà per orde alfabètic a partir de la lletra que determine el sorteig que es celebrarà en acte públic el dia 2 d'abril de 2003, a les 12.00 h, a la seu de l'IVAJ del carrer de l'Hospital, núm. 2-2n, de València.
  
8.3.2. A partir del 8 d'abril de 2003 l'orde de formalització de la inscripció s'exposarà a les oficines abans esmentades.
  
8.3.3. Les inscripcions es formalitzaran des del dia 22 d'abril fins al dia 27 de maig de 2003, ambdós inclosos.
  
8.3.4. El/La participant haurà de presentar la documentació que especifica la base desena al llarg del sendemà del dia de l'elecció del camp.
  
8.3.5. A partir del 2 de juny s'oferiran les places sobrants que no es van cobrir en el termini anterior, fins que s'acaben o fins a la data de finalització que marque cada institució organitzadora.
  
Novena. Procediment de pagament
  
9.1. Una vegada elegit el camp es disposarà d'un dia per a realitzar el pagament de la quota establida i entregar el resguard de l'ingrés en l'oficina on es va fer la inscripció.
  
9.2. S'haurà d'efectuar el pagament total de la quota establida, llevat que en algun cas s'especifique el contrari.
  
Deu. Documentació
  
10.1. Una vegada realitzada la inscripció en el camp elegit, es disposarà d'un dia per a presentar la documentació següent:
  
a) Justificant de l'abonament de la quota corresponent.
  
b) Fotocòpia del DNI o del certificat de residència a la Comunitat Valenciana.
  
c) Fotocòpia de la cartilla de la Seguretat Social o un document equivalent, que cobrisca les despeses de qualsevol malaltia que puga sobrevindre durant el transcurs de l'activitat.
  
d) Fitxa mèdica de la persona participant, d'acord amb el model de l'annex III, emplenada i signada.
  
e)Els/Les menors d'edat hauran de presentar el permís patern/matern o de qui tinga la pàtria potestat.
  
f) La documentació que sol·licite l'entitat organitzadora de cada un dels camps.
  
10.2. Pel que fa als camps que es realitzen a l'estranger, s'haurà de consultar en qualsevol oficina de l'Institut Nacional de la Seguretat Social (INSS) la correspondència amb el règim establit a la Comunitat Valenciana. En el cas que no existisca correspondència, s'haurà d'obtindre la cobertura sanitària que es necessite al dit país.
  
Onze. Preu
  
11.1. L'import per camp a la Comunitat Valenciana serà el vigent en el moment de la inscripció, que s'haurà d'ingressar en el compte bancari que s'indique en el seu moment.
  
11.2. En els camps organitzats en altres comunitats autònomes i pel SVI, l'import serà l'establit en el moment de la inscripció, el qual s'haurà d'ingressar en el compte bancari que s'indique en el seu moment.
  
Dotze. Renúncia i devolució de quotes
  
12.1. Les sol·licituds de renúncia de plaça i de devolució de la quota es realitzaran sempre per escrit, en el model a l'efecte (annex IV), i, encara que s'adrecen a cada entitat organitzadora de cada camp de treball, es podran presentar al registre de la seu central de l'IVAJ de València; als de les unitats territorials d'Alacant o de Castelló de la Plana, o en qualsevol dels llocs que estableix l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
12.2. Tenint en compte el termini per a realitzar l'ingrés de la quota que estipula la base novena d'esta resolució, es considerarà que la persona interessada que no haja efectuat l'ingrés corresponent renuncia a la plaça i no originarà cap dret a ocupar-la.
  
12.3. D'acord amb l'article 5 del Decret 73/1991, de 13 de maig, del Consell de la Generalitat Valenciana, pel qual es regulen els preus públics, procedirà la devolució de l'import que corresponga quan, per causa no imputable a la persona interessada, no es realitze l'activitat, no tinga lloc la utilització o no es preste el servei i la persona interessada ho acredite mitjançant document fefaent. A este efecte, es consideraran o s'assimilaran a causa no imputable a la persona obligada els supòsits següents:
  
a) Malaltia del/de la jove que li impedisca l'assistència a l'activitat. En este cas, s'hi haurà d'adjuntar un certificat mèdic oficial, emplenat i signat, o un informe hospitalari.
  
b) Malaltia o mort d'un familiar fins al segon grau de consanguinitat o afinitat. En este cas, s'hi haurà d'adjuntar un certificat oficial degudament emplenat i signat.
  
c) Haver trobat un treball. En este cas, s'hi haurà d'adjuntar fotocòpia confrontada del contracte de treball o un document equivalent.
  
d) Suspensió de l'activitat.
  
e) Altres causes de força major, degudament justificades.
  
12.4. Quant al dret de devolució de les quantitats ingressades per a este Programa, el procediment es realitzarà d'acord amb el Decret 151/1994, de 29 de juliol, del Govern Valencià, pel qual es regularitza la devolució d'ingressos indeguts per tributs propis i la resta d'ingressos de dret públic de la Generalitat Valenciana.
  
12.5. Les renúncies a camps de treball organitzats en altres comunitats autònomes o pel SVI seran tramitades pels organismes corresponents.
  
12.6. Les devolucions de quotes de camps de treball organitzats per altres Institucions, si escau, es faran d'acord amb les normes que hi establisquen.
  
Tretze. Modificació del programa
  
L'Institut Valencià de la Joventut es reserva el dret de modificar el programa de les activitats, i també de suspendre'n alguna, si raons de qualsevol mena n'entrebanquen el normal desplegament.
  
Catorze. Acceptació de les bases